32005R0873
L 146/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 873/2005 НА КОМИСИЯТА
от 9 юни 2005 година
за изменение на Регламент (ЕО) № 245/2001 относно определянето на подробни правила за прилагането на Регламент (ЕО) № 1673/2000 на Съвета относно общата организация на пазарите на лен и коноп, отглеждани за влакно
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕО) № 1673/2000 на Съвета от 27 юли 2000 г. относно общата организация на пазарите на лен и коноп, отглеждани за влакно (1), и по-специално член 9 от него,
като има предвид, че:
(1)
Пазарната година за полски култури, включително влакнодаен лен и коноп, бе установена с член 1, параграф 2 от Регламент (ЕО) № 1251/1999 на Съвета от 17 май 1999 г. относно установяване на режим за подпомагане на производителите на някои полски култури (2). След отмяната на този регламент с Регламент (ЕО) № 1782/2003 на Съвета от 29 септември 2003 г. относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители (3), е необходимо да се определи пазарната година за влакнодайния лен и коноп в Регламент (ЕО) № 245/2001 на Комисията (4).
(2)
В член 5, параграф 1 от Регламент (ЕО) № 245/2001 се цитира Регламент (ЕИО) № 3508/92 на Съвета от 27 ноември 1992 г. за създаването на интегрирана система за администриране и контрол за някои схеми за помощ на Общността (5). Тъй като този регламент е бил отменен и заменен с Регламент (ЕО) № 1782/2003, съответната препратка следва да бъде изменена.
(3)
Съгласно член 7 от Регламент (ЕО) № 245/2001, плащането на помощта за преработката на лен и коноп във влакна е предмет по-конкретно на условието парцелите, които са засети с влакнодаен лен и коноп, да са били декларирани за съответната пазарна година чрез заявленията за „зонална“ помощ, както това е упоменато в член 4 от Регламент (ЕИО) № 3887/92 на Комисията от 23 декември 1992 г. за установяването на подробни правила за прилагането на интегрираната система за администриране и контрол за някои схеми за помощ на Общността (6). Тъй като заявленията за „зонална“ помощ са заменени с едно единствено заявление, както това е упоменато в глава I на дял II на част II на Регламент (ЕО) № 796/2004 на Комисията от 21 април 2004 г. за определянето на подробни правила за въвеждането на взаимно съответствие, модулиране и на интегрираната система за администриране и контрол (7), предвидено по силата на Регламент (ЕО) № 1782/2003 на Съвета относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители, е необходимо в член 7 от Регламент (ЕО) № 245/2001 да бъдат внесени съответните изменения.
(4)
Опитът показва, че член 8, параграф 5 от Регламент (ЕО) № 245/2001, който задължава Комисията да публикува изпращаната от държавите-членки информация относно прехвърлянията между национално гарантираните количества за дълговлакнест лен и за късовлакнест лен и коноп в серия С на Официален вестник на Европейския съюз, води след себе си значителна по обем административна работа, без това да има съществен принос за сектора, тъй като стопанските субекти вече разполагат с тази информация от самите държави-членки. Тази разпоредба следва да бъде заличена, за да се опростят правилата за предоставяне на помощта за преработка на лен и коноп.
(5)
В резултат от отменянето на Регламент (ЕО) № 1251/1999, сравнението на информацията за парцелите земеделска земя, засети с влакнодаен лен и коноп с цел да се осигури съответствие с условията за отпускане на помощта за влакнодаен лен и коноп, както това е упоменато в член 13 от Регламент (ЕО) № 245/2001, следва да става спрямо информацията, определена съгласно Регламент (ЕО) № 1782/2003.
(6)
С оглед улесняване на производителите, и във възможната от техническа гледна точка степен, на държавите-членки и вносителите следва да бъде дадена възможност да издават и ползват разрешителни чрез компютъризирани системи за внос на коноп от трети страни, както това е предвидено в член 17а от Регламент (ЕО) № 245/2001.
(7)
Регламент (ЕО) № 245/2001 следва да се измени в съответствие.
(8)
Предвидените по силата на настоящия регламент мерки са съобразени със становището на Управителния комитет по естествените влакна,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 245/2001се изменя, както следва:
1.
Член 1 се заменя със следния член:
„Член 1
Цел и пазарна година
1. Подробните правила за прилагането на общата организация на пазарите на влакнодаен лен и коноп, установени с Регламент (ЕО) № 1673/2000 следва да бъдат както установените в настоящия регламент.
2. Пазарната година обхваща периода от 1 юли до 30 юни.“
2.
Член 5, параграф 1, буква б) се заменя със следния текст:
„б)
номера на разрешителното на първичния преработвател, идентификационния номер на земеделския стопанин по интегрираната система за администриране и контрол, предвидена по силата на Регламент (ЕО) № 1782/2003 на Съвета и техните имена и адреси,“.
3.
В член 7, параграф 1 първият абзац се заменя със следния текст:
„-
е получен от растения, които са предмет на договори за продажба/закупуване, ангажименти за преработка или договори за преработка, както те са упоменати в член 5, отнасящи се за парцели засети с влакнодаен лен или коноп и посочени в единичното заявление, упоменато в глава I на дял II на част II на Регламент (ЕО) № 796/2004, подадено за годината, в която започва пазарната година, и“.
4.
Параграф 5 от член 8 се заличава.
5.
Второто тире от член 13, параграф 1 се заменя със следния текст:
„-
сравняване на информацията за парцелите земеделска земя, упоменати в договори за продажба/закупуване, ангажименти за преработка и договори за преработка, за да се провери дали тя съответства на информацията, определена съгласно Регламент (ЕО) № 1782/2003,“.
6.
След втората линея на член 17а, параграф 1 се вмъква следната алинея:
„Разрешителни могат да се издават и ползват с помощта на компютъризирани системи съобразно подробните правила, установени от компетентните органи.Съдържанието на тези разрешителни трябва да бъде идентично с това на разрешителните на хартиен носител, упоменати в първия и втория абзац. В държавите-членки, в които няма подобни компютъризирани системи, вносителят може да ползва само хартиената форма на разрешителното.“
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Прилага се от пазарната година 2005/2006 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 юни 2005 година.